Table of Contents

Title Page

© Digi-Book Magyarország Kiadó, 2022

SZEMÉLYEK

I.

II.

III.

IV.

V.

A BORÍTÓT A DIGI-BOOK KIADÓ TERVEZTE

Arisztophanész

A NŐK ÜNNEPE

fordította:
Arany János

BUDAÖRS, 2022

DIGI-BOOK MAGYARORSZÁG KIADÓ

www.digi-book.hu

ISBN 978-963-559-545-7 EPUB
ISBN 978-963-559-546-4 MOBI

© Digi-Book Magyarország Kiadó, 2022

első előadás:
i.e. 411 körül

első magyar kiadás:
1880

a borító Arisztophanész (i.e. 446 – 386)
részletének felhasználásával készült

Az e-kiadás szerzői jogi megjegyzései

Ennek az e-könyvnek a felhasználási joga kizárólag az Ön személyes használatára terjed ki. Ezt az e-könyvet nem lehet ismételt értékesítésre továbbadni, sem továbbértékesíteni; nem lehet többszörözni és tilos más személynek továbbadni! Ha szeretné ezt az e-könyvet más személyekkel is megosztani, kérjük, hogy minden további személy számára vásároljon újabb példányokat. Ha Ön úgy olvassa ezt az e-könyvet, hogy azt nem vásárolta meg, vagy nem az Ön személyes használatára lett megvásárolva, úgy kérjük, hogy küldje azt vissza a http://www.digi-book.hu címre és vásárolja meg ott saját példányát. Köszönjük, hogy tiszteletben tartja ennek a szerzőnek és kiadónak a fáradságos munkáját.

SZEMÉLYEK

MNESILOCHOS, Euripides rokona

EURIPIDES

SZOLGA, Agathonnál

AGATHON, költő

AGATHON KARÉNEKLŐI

NŐHÍRNÖK

ÜNNEPLŐ NŐK KARA

ELSŐ, MÁSODIK stb. NŐ

KLEISTHENES

EGY PRITAN

EGY NYILAS (poroszló)

NÉMA SZEMÉLYEK

Előadatott: Olymp. 92. 2. Kr. e. 410.

I.

(Utca.)

MNESILOCHOS: (félre)
Oh Zeus, mikor küldsz már fecskét...![1] Megöl
Ez ember lótva-futva hajnal óta. (fenn:)
Szabad - mielőtt kifúnám lépemet -
Tudnom: hová hurcolsz, Euripides?

EURIPIDES:
Mi szükség hallanod a mit szemeddel
Fogsz látni mindjár’?

MNESILOCHOS:
Hogy volt? kezdd elől.
Nem szükség hallanom?

EURIPIDES:
Nem, a mit látni fogsz.

MNESILOCHOS:
Látnom se hát?

EURIPIDES:
Nem, a mit hallanod kell.

MNESILOCHOS:
Mily oktatás ez!... Bár ügyes beszéd.
Se lássak én, se halljak, úgy-e bár?

EURIPIDES:
Mivel természetök különböző,
A nem látás-, nem hallásnak; tudod már?

MNESILOCHOS:
Különböző?

EURIPIDES:
Így váltak egykor el:
Midőn az Aether elsőbb is külön vált
S nemzett magából mozgó lényeket,
Elébb a látás műszerét teremté,
A napkerék-utánozó szemet;
Úgy fúra halló tölcsért, a fület.

MNESILOCHOS:
Se látok e „tölcsér” miatt, se hallok?
Zeus uccse beh jó, hogy ezt is tudom!
Lám, mily derék a bölcs társalkodás!

EURIPIDES:
Sokat tanulnál még tőlem ilyet.

MNESILOCHOS:
Úgyde
Azt hogy találnád még ki, ennyi jóhoz,
Hogy megtanuljak sánta lenni is?

EURIPIDES:
Jer csak, s figyelj rám.

MNESILOCHOS:
No s?...

EURIPIDES:
Lát’d azt az ajtót?

MNESILOCHOS:
Úgy gondolom, Herakles uccse.

EURIPIDES:
Hallgass.

MNESILOCHOS:
Hisz’ hallgatok. S az ajtó?...

EURIPIDES:
Csitt! figyelj.

MNESILOCHOS:

Figyelmezek és hallgatok. S az ajtó?...

EURIPIDES:
Ottan lakik Agathon,[2] hírneves
Tragoedia-költő...

MNESILOCHOS:
Ki az az Agathon?

EURIPIDES:
Van egy Agathon...

MNESILOCHOS:
Az a barna, köpcös?

EURIPIDES:
Nem, másik ez. Hát nem láttad soha?

MNESILOCHOS:
Lompos szakállu?...

EURIPIDES:
Nem láttad soha?

MNESILOCHOS:
Bizony nem én, tudtommal legalább.

EURIPIDES:
Élhetted is pedig - csak nem tudod.[3]
Hanem vonuljunk félre, mert ihol
Jön a cselédje, mirtust hoz, tüzet:
Áldozni fog tán a költés előtt.

SZOLGA:
Csend és figyelem! az egész népség
Csukja be száját, mert odabent,
az Uraság házában, a Múzsasereg
Dalt költeni megjelenők már.
Fogja meg a lég szende fuvalmit,
Tenger azúrkék habja ne zúgjon...

MNESILOCHOS:
Bum, bum!

EURIPIDES:
Hallgass. Mit szólsz te belé?

SZOLGA:
Madarak nemei mind üljenek el,
Erdőn-futosó fenevad lába
Leragadjon mind....

MNESILOCHOS:
Bum, bum bele, bum •

SZOLGA:
Mert mézajakú gazdám, Agathon,
Most akar épen....

MNESILOCHOS:
Űződni talán?

SZOLGA: (széttekint)
Ki beszél itten?

MNESILOCHOS:
„Szende fuvalmak.”

SZOLGA:
... Rakni le bordát színműve alá;
S görbíti az új vers-bókonyokat,[4]
Egyet esztergál, másikat enyvez,
Gyárt mondatokat, csereberél szót,
Olvaszt viaszát s gyúr gömbölyűvé,
Önti be, mintáz...

MNESILOCHOS:
S buja kéjt hajhász.

SZOLGA: (meglátja)
Miféle paraszt az, a párkánynál?

MNESILOCHOS:
Ollyan, ki neked s a mézajakú
Gazdádnak is a párkányotokat
Kész volna begyúrni, befordítni
S teleönteni ezzel a mintát.[5]

SZOLGA:
Ej, ej öreg, be’ nagy kópé lehettél
Ifjabb korodban!

EURIPIDES: (a szolgának)
Hagyd pokolba ezt
Szolgám, hanem fuss, hívd elő Agathont.

SZOLGA:
Kérned se szükség: mindjárt jő maga.
Mert verselésbe fog, s így télidőn
Nem könnyű ám csavarni vers-szakot,
Hacsak ki nem jön a jó napmelegre.

EURIPIDES: (önbajára gondolva)
De mit tegyek most?

SZOLGA:
Várj, mindjárt kijön.

EURIPIDES:
Oh Zeus, tanácsolj, mit tegyek ma én!

MNESILOCHOS:
Az istenekre! már én is szeretném Tudni, mi a baj. Mit nyögsz? mit epedsz? Tőlem ne titkold, hisz süved[6] vagyok.

EURIPIDES:
Nagy bajt szitáltak nékem a nyakamba!

MNESILOCHOS:
Mi az?

EURIPIDES:
Ma lesz eldöntve: él-e még
Euripides, vagy immár veszve van.

MNESILOCHOS:
Hogyan? de hisz ma törvényszék sem ítél.
Tanács sem ül, lévén ma harmadik[7]?
Vagyis középső Thesmophoria.[8]

EURIPIDES:
Hisz éppen attól várom vesztemet;
Az asszonyok mind rám bőszűltek, és
Ünnepjeken ma gyűlést tartanak
Az én fejemre.

MNESILOCHOS:
Hogy? miért?

EURIPIDES:
Mivel
Böcsmérlem őket a tragoediámban.

MNESILOCHOS:
Poseidon uccse, méltán is lakolnál.
S minő kibúvód van most ez alól?

EURIPIDES:
Fölkérem a színműíró Agathont,
Menjen közéjök ünnepelni...

MNESILOCHOS:
Miért?

EURIPIDES:
Vegyen részt a gyűlésben, és ha kell,
Védjen beszéddel.

MNESILOCHOS:
Nyilván vagy titokban?

EURIPIDES:
Titokban, - asszonyköntöst véve föl.

MNESILOCHOS:
Ez furcsa - és hozzád illő fogás;
Mert cselszövésben mienk a lepény.[9]

EURIPIDES:
Hallgass.

MNESILOCHOS:
Mi baj?

EURIPIDES:
Agathon jő.

MNESILOCHOS:
Melyik az?

EURIPIDES:
Az, a kit a gép[10] fordít kifelé.

MNESILOCHOS:
De vak vagyok hát, mert nem látok ott
Férfit, csak egy Kyrénét[11] látok ott.

EURIPIDES:
Légy csendesen: dalt készül mondani.

MNESILOCHOS:
A hangya-nyomról cincog,